המחלקה לחקירות שוטרים הגישה הבוקר (יום א') כתב אישום נגד קצין במשטרת ירושלים, רב-פקד עידו קציר, בעוון תקיפה של כמה חרדים במהלך הפגנות בבירה. לפי כתב האישום, הוא בעט בכמה מפגינים בעודם שוכבים על הכביש. במקרה אחר הוביל מפגין חרדי לפינה צדדית והכה אותו.

קציר היה קצין שיטור וקהילה בתחנת לב הבירה בירושלים. כתב האישום שהוגש לבית המשפט השלום בעיר, מייחס לו שתי עבירות תקיפה.

רפ"ק קציר (צילום: דוברות המשטרה)

בינואר 2017 במהלך הפגנה בכיכר השבת חסמו המפגינים את צירי התנועה והמשטרה נאלצה לפעול כדי להשיב את הסדר הציבורי. אחד המפגינים שמע מפגין אחר צועק לעבר שוטר יס"מ, "כושי לך הביתה".

קציר תפס מפגין חרדי שאותו זיהה בטעות כמי שתקף מילולית את עמיתו, הוביל אותו למקום צדדי והכה אותו בפניו. המתלונן שחשש מהמשך אלימות, הסיר את משקפיו כדי שלא יישברו, ואז קציר הכה אותו שוב וצעק לעברו, "הבנת?!".

מקרה נוסף שבו מואשם קציר בתקיפה סתם של מפגין חרדי, התרחש בספטמבר 2017, גם כן בכיכר השבת. ההפגנה אז התקיימה על רקע מעצרו של אברך בסוגיית הגיוס לצה"ל. במהלך ההפגנה נחסמו כבישים ושוב המשטרה הייתה צריכה לפנות אותם תוך שימוש בכוח. המפגינים התנגדו להוראות השוטרים וסירבו לעזוב את המקום, וכן דחפו את אותם, בעטו בהם והשליכו לעברם אבנים, קרשים ובקבוקים. באירוע הזה נחבל קציר.

לפי כתב האישום במהלך אותה הפגנה אלימה, קציר ניגש לאחד המפגינים ובעט בו בגבו כששכב על הכביש. לאחר מכן בעט גם במפגין נוסף.

עו"ד דין איציק כהן מסר בשמו של הקצין: "מרשי מכחיש מכל וכל את המיוחס לו בכתב האישום, כפי שעשה גם בעת חקירתו במח"ש. מדובר בקצין הגון וישר אשר יוכיח בבית המשפט כי הוא אינו השוטר שהכה את המתלונן באירוע הראשון המתואר בכתב האישום. לגבי המיוחס לו בהפגנה האלימה המתוארת בחלק השני - יוכח בבית משפט כי פעל כדין והפרשנות שנתנה מח"ש לאירועים נטולת היגיון".

מהמשטרה נמסר בתגובה: "עם קבלת החומרים ממח"ש יינקטו נגד הקצין צעדים מנהליים ומשמעתיים בהתאם".

עו"ד איתמר בן גביר, שייצג את המתלונן: "מדובר בצעד ראשון אך לא מספק. יש להדיח הקצין מהמשטרה. מי שפוגע באזרחים על לא עוול בכפם לא יכול לשמש כקצין סיור. נגד הקצין הוגשה גם תביעה אזרחית על סך של 75 אלף שקל ומחר אמורה הפרקליטות להשיב אם היא תייצג אותו".